Okresná prokuratúra Liptovský Mikuláš 
Tomášikova 5, 031 80 Liptovský Mikuláš 1	

Číslo: 1 Pv 360/15/5505	Liptovský Mikuláš, 01.10.2015 
EEČ : 2-39-288-2015

U Z N E S E N I E

Trestná vec:	obv. XXXXX 
Trestný čin:	Prečin Neoprávnené používanie cudzieho motorového vozidla podľa § 216 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov 

Rozhodol: 	prokurátorka Okresnej prokuratúry Liptovský Mikuláš 

Podľa § 215 odsek 1 písmeno d (§ 9 odsek 1 písmeno f) Trestného poriadku zastavujem trestné stíhanie obvinenej  
XXXXX, rodné číslo: XXXXX
	dátum narodenia: XXXXX
	miesto narodenia: XXXXX 
	rodné priezvisko: XXXXX
	trvalé bydlisko: XXXXX 192, XXXXX XXXXX
	väzba: nie
ktorý je trestne stíhaný pre trestný čin:
- Prečin Neoprávnené používanie cudzieho motorového vozidla podľa § 216 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov 

na tom skutkovom základe, že:

dňa 30.08.2015 v čase o 23.22 hod. z tašky svojej matky XXXXX (nar. XXXXX) v dome v obci XXXXX, XXXXX 192, okr. Liptovský  Mikuláš zobrala bez jej vedomia a súhlasu kľúče od motorového vozidla značky Škoda Fabia, ev. č.    LM - XXXXX, rok výroby 2001,  ktorého cena v tom čase bola 1 300,- € a na tomto vykonala jazdu od rodinného domu č. 192 v obci XXXXX, časť XXXXX do obce Bobrovček,   

lebo trestné stíhanie je neprípustné, preto že je trestné stíhanie podmienené súhlasom poškodeného a nebol súhlas daný alebo bol vzatý späť  
 
Odôvodnenie:
Poverený príslušník Obvodného oddelenia PZ v Liptovskej Sielnici  uznesením ORP-631/LS-LM-2015 zo dňa 16. 09. 2015 podľa § 199 ods. 1 Trestného poriadku začal trestné stíhanie a súčasne podľa § 206 ods. 1 Trestného poriadku vzniesol obvinenie XXXXX pre prečin neoprávneného používania cudzieho motorového vozidla podľa § 216 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov pre skutok, že dňa 30.08.2015 v čase o 23.22 hod z tašky svojej matky XXXXX (nar.XXXXX) v dome v obci XXXXX, XXXXX 192, okr. Liptovský Mikuláš zobrala bez jej vedomia a súhlasu kľúče od motorového vozidla značky Škoda Fabia, ev. č. LM XXXXX, rok výroby 2001,  ktorého cena v tom čase bola 1 300,- € a na tomto vykonala jazdu od rodinného domu XXXXX v obci XXXXX, časť XXXXX do obce Bobrovček.  
V priebehu vyšetrovania boli vypočutí obvinená XXXXX, poškodená, jej matka, zaobstaraná bola evidenčná karta vozidla, ktorého vlastníkom je XXXXX st., vozidlo bolo ohodnotené, pričom jeho cena v čase spáchania skutku bola 1 300,- €. Z uvedených dôkazov je zrejmé, že skutku sa skutočne dopustila obvinená XXXXX. V priebehu skráteného vyšetrovania poškodená dala súhlas na trestné stíhanie svojej dcéry. 
Dňa 28. 09. 2015 pri preštudovaní spisu uviedla, že berie späť svoj súhlas na  trestné stíhanie svojej dcéry XXXXX žiada, aby bolo voči nej trestné stíhanie zastavené. Skutočnosť, že ide o jej dcéru je zrejmá z výpovede, tak obvinenej, ako i poškodenej. 
Po ukončení skráteného vyšetrovania poverený príslušník PZ predložil spisový materiál s návrhom na zastavenie trestného stíhania.
Preskúmaním spisového materiálu v rámci prokurátorského dozoru som zistila, že návrh povereného príslušníka je dôvodný. 
Podľa § 215 ods. 1 písm. d/ Trestného poriadku s poukázaním  podľa § 9 ods. 1 písm. f/ Trestného poriadku prokurátor zastaví trestné stíhanie, ak je trestné stíhanie neprípustné podľa § 9 Trestného poriadku. 
Podľa § 9 ods. 1 písm. f/ Trestného poriadku trestné stíhanie nemožno začať, a ak už bolo začaté, nemožno v ňom pokračovať a musí byť zastavené, ak je  trestné stíhanie podmienené súhlasom poškodeného a nebol súhlas daný alebo bol vzatý  späť, pričom podľa § 211 ods. 1 Trestného poriadku trestné stíhanie pre trestný čin  neoprávneného používania cudzieho motorového vozidla podľa § 216 odsek 1 Trestného zákona možno začať a už v začatom trestnom stíhaní pokračovať len na základe súhlasu poškodeného, ak sa trestné stíhanie vedie proti tomu, kto je vo vzťahu k poškodenému osobou, voči ktorej by mal poškodený ako svedok právo odoprieť výpoveď. 
Vzhľadom k tomu, že poškodená XXXXX st. vzala späť svoj súhlas na trestné stíhanie svojej dcéry XXXXX v tejto trestnej veci (podľa § 130 ods. 1 Trestného poriadku má právo odoprieť vypovedať s poukazom na príbuzenský pomer k obvinenému), boli splnené zákonné podmienky na postup podľa § 215 ods. 1 písm. d/ Trestného poriadku s poukázaním na ust. § 9 ods. 1 písm. f/ Trestného poriadku. 

Na základe  týchto dôvodov  som preto rozhodla tak, ako je to uvedené vo výrokovej časti  tohto uznesenia.   

Poučenie:
Proti tomuto uzneseniu je prípustná sťažnosť, ktorú možno podať u prokurátora Okresná prokuratúra do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

  

	JUDr. Zdeňka Klaučová 
	 prokurátorka